《铜陵阻风》
宋代·华镇

常言秋冬交，溯江便风多。我行已旬馀，有风不生波。

直道不敢往，曲港伤逶迤。昨日始张帆，腾凌越盘涡。

脩途驿未历，寒日景已俄。夜半转巨橐，惊涛拥蛟鼍。

天明更雄厉，寻尺不得过。密雨喜初霁，整衣起婆娑。

倚樯玩轻鸥，遵渚踏寒莎。羡望东行舟，飞帆峭嵯峨。

回数挽引日，多少唯与阿。行止风在天，天为谓之何。

欲叹翻自笑，聊为阻风歌。来日如未已，且用资吟哦。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。